

|  |
| --- |
| **Обобщение** |
| Оценка на въздействието на предложението за Директива на Съвета за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия |
| **A. Необходимост от действия** |
| **Защо? Какъв е разглежданият проблем?** |
| Действащите правила за третирането за целите на ДДС на МСП водят до 1) несъразмерно високи разходи за привеждане в съответствие за малките предприятия в сравнените с големите предприятия (докато МСП харчат средно 2,6 % от своите приходи за привеждане в съответствие с данъка, за големите предприятия тези разходи представляват само 0,02 %), 2) липса на неутралност, по-специално за доставчиците от други държави членки (ДЧ) и 3) загуби на приходи за ДЧ. Настоящият режим на ДДС за МСП се разминава с правната и икономическата реалност, в която функционират МСП днес, и ще става все по-неадекватен, когато приключи преминаването на системата на ДДС към облагане при местоназначението. |
| **Какво се очаква да бъде постигнато с настоящата инициатива?** |
| Прегледът ще допринесе за:   * намаляване на разходите за привеждане в съответствие, * създаване на по-равнопоставени условия на конкуренция за малките предприятия и * борба срещу измамите с ДДС. |
| **Каква е добавената стойност от действие на равнището на ЕС?** |
| За да бъдат променени действащите и достигнали своя капацитет правила за третирането за целите на ДДС на малките предприятия, е необходимо изменение на Директивата. |
| **Б. Решения** |
| **Какви законодателни и незаконодателни варианти на политиката са разгледани?** **Има ли предпочитан вариант? Защо?** |
| **Вариант 1:** Запазване на статуквото с включване на промени по отношение на електронната търговия (базов сценарий)  **Вариант 2:** Разширяване на обхвата на освобождаването за МСП към доставките от други ДЧ и включване на оптимизирани опростени задължения във връзка с ДДС  **Вариант 3:** Вариант 2 плюс мерки за намаляване на отрицателното въздействие на прехода от освобождаване към данъчно облагане  **Вариант 4:** Вариант 3 плюс задължително общо третиране на инцидентните търговци  Предпочитаният вариант е вариант 3. |
| **Кой подкрепя отделните варианти?** |
| Вариант 3 се радва на широка подкрепа както от страна на заинтересованите страни, така и на ДЧ. Макар малките предприятия да подкрепят по-голямата хармонизация както на освобождаването за МСП, така и на мерките за опростяване, ДЧ остават по-резервирани. |
| **В. Въздействие на предпочитаните варианти** |
| **Какви са ползите от предпочитания вариант (ако има такъв; в противен случай — от основните варианти)?** |
| * Намаляване на разходите за привеждане в съответствие с до 18 % * Увеличаване на презграничната търговска дейност на МСП с около 13 % * По-дългосрочно положително въздействие върху приходите поради положителното въздействие върху производителността на МСП и върху доброволното привеждане в съответствие |
| **Какви са разходите за предпочитания вариант (ако има такъв, в противен случай — за основните варианти)?** |
| Незначително временно отрицателно въздействие върху приходите от ДДС на ДЧ поради разширяването на обхвата на освобождаването (част от един процент).  Въздействието върху околната среда и върху социалната сфера не е значително. |
| **Какви ще са последиците за предприятията, МСП и микропредприятията?** |
| Цялостно намаление на разходите за привеждане в съответствие за МСП в размер до 18 %, по-равнопоставени условия на конкуренция на вътрешния пазар.  Положително въздействие върху производителността на МСП (около 16 %) и върху презграничната дейност (около 13 %). |
| **Ще има ли значително въздействие върху националните бюджети и администрации?** |
| Слабо цялостно въздействие върху приходите от ДДС (част от един процент), незначително въздействие върху административните разходи, положително въздействие върху доброволното привеждане в съответствие. |
| **Ще има ли друго значително въздействие?** |
| ДЧ, заинтересованите страни и Комисията ще трябва да се адаптират към новите правила, що се отнася до изпълнението и контрола. |
| **Пропорционалност** |
| Предпочетеният вариант беше развит по начин, който предлага ефикасно разрешение на първоначално констатираните проблеми, без да надхвърля необходимото за постигането на заложените цели. |
| **Г. Последващи действия** |
| **Кога ще се извърши преглед на политиката?** |
| Пет години след влизането в сила на Директивата ще бъде извършена ретроспективна оценка на нейното функциониране. |